作者:張榘
標題:摸魚兒
內容:正莓牆、柳綿低度，枝頭紅紫飛盡。穠陰漲綠冰鈿碎，浥浥麝蘭成陣。仙骨嫩。悅姑射瑤姬，青幰遊瓊苑。風前有恨。也一似宮梅，飄香墜粉，輕點壽陽鬢。梨花雪，講道全無清韻。何曾流到春晚。柔條不受真珠露，滴瀝紫檀心暈。芳又潤。待挼放金樽，拚作通宵飲。日高慵困。任翠幄低雲，玉薰泛夢，路入醉鄉穩。